**Εναρκτήρια ομιλία στην ΚΘ’ Σύνοδο της Βουλής των Εφήβων**

Κυρίες και κύριοι βουλευτές

από κάθε γωνιά της Ελλάδας,

καλωσορίσατε! Αρχίζει η συνεδρίαση της ολομέλειας της 29ης Συνόδου της Βουλής των Εφήβων.

Μαζί μας βρίσκεται ως εκπρόσωπος του Μακαριωτάτου Αρχιεπισκόπου Αθηνών και Πάσης Ελλάδος κ.κ. Ιερώνυμου Β΄, ο Αιδεσιμολογιώτατος π. Αντώνιος Μπεζαϊτης.

Στη σημερινή συνεδρίαση παρίσταται εκ μέρους της ηγεσίας τού Υπουργείου Παιδείας, Θρησκευμάτων και Αθλητισμού o Yφυπουργός κ. Νικόλαος Παπαϊωάννου

Επίσης, έχουμε τη χαρά να βρίσκεται κοντά μας ο συνεπώνυμός μου, πρώην Πρόεδρος της Βουλής των Ελλήνων, κ. Απόστολος Κακλαμάνης. Κατά τη δική του θητεία ξεκίνησαν για πρώτη φορά οι εργασίες της Βουλής των Εφήβων, το μακρινό -για εσάς- 1996.

Μαζί μας βρίσκεται η κυρία Ζωή Κωνσταντοπούλου ,Αντιπρόεδρος του Ιδρύματος της Βουλής για τον Κοινοβουλευτισμό και τη Δημοκρατία και Πρώην Πρόεδρος της Βουλής των Ελλήνων

Επίσης είναι μαζί μας ο πρώην Πρόεδρος της Βουλής των Ελλήνων και αντιπρόεδρος του Ιδρύματος για τον Κοινοβουλευτισμό και τη Δημοκρατία, κ. Νικόλαος Βούτσης.

Εκ μέρους του Προέδρου της Κ.Ο. της Νέας Δημοκρατίας, η κα Ιωάννα Λυτρίβη

Εκ μέρους του Προέδρου της Κ.Ο. του ΠΑΣΟΚ , ο κ. Παύλος Χρηστίδης

Εκ μέρους του Προέδρου της Κ.Ο. του ΣΥΡΙΖΑ, ο κ. Διονύσιος Καλαματιανός

Εκ μέρους του Προέδρου της Κ.Ο. του Κομμουνιστικού Κόμματος Ελλάδος, ο κ. Γεώργιος Λαμπρούλης

Εκ μέρους του Προέδρου της Κ.Ο. της Ελληνικής Λύσης, ο κ. Στυλιανός Φωτόπουλος

Εκ μέρους του Προέδρου της Κ.Ο. της Νίκης, ο κ. Γεώργιος Ρούντας

Παρόντες και παρούσες είναι: ο Πρόεδρος του Επιστημονικού Συμβουλίου της Βουλής, Καθηγητής κ. Κωνσταντίνος Μαυριάς, ο Γενικός Γραμματέας της Βουλής των Ελλήνων, κ. Βασίλειος Μπαγιώκος, η Ειδική Θεματική Γραμματέας της Βουλής, κα Ελευθερία Παπαγεωργίου, η Γενική Διευθύντρια Διεθνών και Δημοσίων Σχέσεων κα Μαργαρίτα Φλούδα, η Αναπληρώτρια Προϊσταμένη της Γενικής Διεύθυνσης Κοινοβουλευτικού Έργου, κα Πηνελόπη Νόση, ο Προϊστάμενος της Διεύθυνσης Δημοσίων Σχέσεων και Εθιμοτυπίας κ. Νικόλαος Καραπαπάς και η Αναπληρώτρια Προϊσταμένη της Διεύθυνσης Νομοθετικού Έργου, κα Δήμητρα Στάθη.

Επίσης, παρευρίσκονται εκ μέρους της Εκτελεστικής Επιτροπής του Ιδρύματος της Βουλής των Ελλήνων για τον Κοινοβουλευτισμό και τη Δημοκρατία, ο Γενικός Γραμματέας του Ιδρύματος, καθηγητής, κ. Ευάνθης Χατζηβασιλείου, η Αναπληρώτρια Προϊσταμένη της Διεύθυνσης της Βιβλιοθήκης της Βουλής των Ελλήνων, κα Αθηνά Συναρέλλη, η Προϊσταμένη της Διεύθυνσης Υπηρεσιών του Ιδρύματος της Βουλής, κα Άννα Ενεπεκίδου, η πρώην Πρύτανις του Παντείου Πανεπιστημίου, κα Ισμήνη Κριάρη.

Εκ μέρους της Επιστημονικής Επιτροπής Ιδρύματος της Βουλής, παρευρίσκεται ο Πρόεδρος, κ. Κωνσταντίνος Υφαντής και εκ μέρους της Επιστημονικής Επιτροπής της Βουλής των Εφήβων, παρευρίσκονται, οι κυρίες Αθηνά Βορρίση, Αμαλία Αδαμοπούλου, Ακριβή Γεωργούση, Έλενα Γκίκα, Σωτηρία Γρηγοροπούλου, Ιωάννα Δεκατρή, Αικατερίνη Κατσιάνου, Τέτη Σίδερη, Αναστασία – Γεωργία Ρετσίνη και ο κ. Λάμπρος Πόλκας.

Κλείνοντας με τα τυπικά, θέλω να καλωσορίσω και να συγχαρώ τους γονείς σας και τους καθηγητές και τις καθηγήτριες που σας συνοδεύουν.

Αγαπητές και αγαπητοί, μικροί μου συνάδελφοι,

σήμερα σας υποδέχομαι με τη θεσμική μου ιδιότητα ως Πρόεδρος της Βουλής και μάλλον περιμένετε από εμένα να πω κάτι τυπικό ή ίσως και τετριμμένο. Εγώ λέω να σπάσουμε το πρωτόκολλο και να σας μιλήσω αλλιώς. Σαν να μη μας ακούει κανείς... Ή έστω σαν εκείνον τον θείο που στα οικογενειακά τραπέζια λέει «*εγώ δεν θα κάτσω να μιλήσω με τους μεγάλους, θα κάτσω να μιλήσω με τη νεολαία*».

Ας μιλήσουμε λοιπόν απλά, στην ίδια γλώσσα ή περίπου στην ίδια… Γιατί η αλήθεια είναι ότι καταβάλλω φιλότιμες προσπάθειες να σας παρακολουθήσω. Όμως οι γνώσεις μου φτάνουν μέχρι το μπιφ (beef=η διαμάχη), το κριντζ (cringe=κάτι γλυκανάλατο) και το φλεξ (flex=η επίδειξη).

Αλλά ας έρθουμε τώρα στην ουσία. Σήμερα εσείς ως έφηβοι βρίσκεστε στο όριο μετάβασης από την παιδική στην ενήλικη ζωή. Πάνω σε αυτό το όριο κληθήκατε φέτος, στην 29η Σύνοδο της Βουλής των Εφήβων, να διερευνήσετε τη φύση των ορίων και τις εφαρμογές τους σε σημαντικά πεδία της ανθρώπινης δραστηριότητας.

Όπως πιθανώς να έχετε υποψιαστεί, η έννοια των ορίων έχει υποφέρει αρκετά στη ροή της ζωής και της Ιστορίας: έχει τεντωθεί, έχει συρρικνωθεί, έχει παρεξηγηθεί ή αγνοηθεί, έχει σφίξει, έχει χαλαρώσει και κάποιες φορές έχει σπάσει... Ακόμα και σε αυτή την αίθουσα, όσοι από εσάς έχετε παρακολουθήσει συνεδριάσεις της Βουλής, αυτό θα το έχετε διαπιστώσει...

Εσείς λοιπόν εδώ σήμερα, επιχειρείτε μια πρώτη δυναμική προσπάθεια για την αποκατάστασή τους. Και ίσως πρέπει να τα ψάξετε από την αρχή.

Να αποκαταστήσετε την παρεξήγηση που τα συνοδεύει και που διαχρονικά έχει οδηγήσει σε λάθη την κοινωνία και την Πολιτεία.

Τι είναι τελικά όμως αυτά τα όρια; Και τι θέλουν απ’ τη ζωή μας; «Είναι συγκεκριμένοι όροι ή κανόνες», θα μου πει κάποιος: «Διασφαλίζουν την ισορροπία του πεδίου όπου εφαρμόζονται», θα πει κάποιος άλλος. «Δεσμεύουν ή δυσκολεύουν τους πολίτες», θα προσθέσει κάποιος τρίτος.

Στην πραγματικότητα είναι όλα αυτά μαζί. Και η επιτυχία τους εξαρτάται από την ικανότητα εκείνων που τα θέτουν. Το κατάλληλο μίγμα μεταξύ των «θέλω» και των «πρέπει» στους ατομικούς και ομαδικούς μας κανόνες είναι κάτι απαραίτητο για την ισορροπία των ορίων.

Σε κάθε άλλη περίπτωση κινδυνεύουμε να γλιστρήσουμε στα άκρα. Εκεί όπου θα συναντήσουμε, για παράδειγμα, την ασυδοσία.

Αυτή που αδιαφορεί για τους κανόνες. Αυτή που εκ του πονηρού βαφτίζει τα όρια ως «τυραννία» και τις συνέπειες ως «τιμωρία». Οι ασύδοτοι νομιμοποιούν τη δική τους αντικανονική ή αντικοινωνική συμπεριφορά ως «ελευθερία» ή “αντίδραση”.

Στα άκρα θα συναντήσουμε επίσης και τη δειλία. Οι δειλοί φοβούνται τα όρια. Στέκονται πολύ πίσω τους, δεν προβληματίζονται και δεν έχουν τη διάθεση για δράση ή αλλαγή. Είναι εγκλωβισμένοι, «άβουλοι» και «μοιραίοι», «προσμένοντας, ίσως, κάποιο θαύμα», όπως έλεγε ο μεγάλος μας ποιητής Κώστας Βάρναλης.

Μέσα λοιπόν από τα άκρα -που κερδίζουν έδαφος εξαιτίας της απουσίας σαφών και σωστών ορίων- ευδοκιμούν οι παθογένειες: οι θύτες και τα θύματα. Η πολιτική διαφθορά και η κοινωνική φθορά. Αλλά και νοσηρά φαινόμενα, σαν τη βία, τον εκφοβισμό, την κοινωνική αναισθησία, τη λατρεία της ύλης και του χρήματος, την προπαγάνδα και την παραπληροφόρηση.

Αγαπητές και αγαπητοί μικροί μου συνάδελφοι,

κυρίες και κύριοι έφηβοι βουλευτές,

σε μια πραγματικότητα, πότε ευοίωνη και πότε ζοφερή, εσείς ήδη αρχίζετε να βρίσκετε τον ενήλικο βηματισμό σας και ανοίγεστε στο μέλλον.

Γι’ αυτό επιτρέψτε μου και μια παραίνεση εκτός θέματος.

Προσωπικά πιστεύω φανατικά σε εσάς. Πιστεύω στις δυνατότητές σας. Πιστεύω πως μπορείτε να καταφέρετε όσα δεν πέτυχαν ή όσα χάλασαν οι δικές μας οι γενιές. Και επιλέγω σταθερά να πιστεύω, γιατί αλλιώς χαθήκαμε…

Σε αυτή τη μικρή και μεγάλη πατρίδα θα ήθελα επιτέλους να πάψουμε να καμαρώνουμε μόνο για τους προγόνους ή την Ιστορία μας, αλλά να υπερηφανευόμαστε και για τους απογόνους και το μέλλον μας.

Εμείς οι μεγαλύτεροι -όσων το λέει η καρδιά μας...- θα συνεχίσουμε να το προσπαθούμε. Εσείς, όμως, με τη σειρά σας, ξεκινήστε από τώρα τη δική σας προσπάθεια: κινητοποιηθείτε. Αναζητήστε την αλήθεια. Ακόμα κι αν δε μοιάζει βολική.

 Εμπιστευτείτε τα μάτια και τα αυτιά σας. Δουλέψτε το μυαλό και την καρδιά σας.

 Τη φυσική σας νοημοσύνη και τη δική σας διαίσθηση προς όσα συμβαίνουν γύρω σας.

Μελετήστε, συμμετέχετε, προβληματιστείτε. Παιδέψτε το μυαλό. Μαζέψτε όσες πιο πολλές εμπειρίες μπορείτε. Μην τσιγκουνευτείτε τίποτα. Ανοίξτε τον νου και την καρδιά σας και θα δείτε πόσο θα σας ανταμείψουν. Αλλά και πόσα θα δώσουν στους γύρω σας.

Μη γίνετε απλά καλύτεροι από τους άλλους. Γίνετε η καλύτερη εκδοχή του εαυτού σας.

Γιατί τελικά αυτό αξίζει: να γίνετε αρχηγοί της ζωής σας και νομοθέτες του κοινού σας μέλλοντος.

Και ζήστε!

Ζήστε με όλη σας τη δύναμη, γιατί «*δεύτερη ζωή δεν υπάρχει*».

Σας ευχαριστώ.